Ľudovít Kaník

Ing. Ľudovít Kaník (* 1. september 1965, Hnúšťa, okres Rimavská Sobota) je bývalý poslanec Národnej rady Slovenskej republiky a bývalý minister práce, sociálnych vecí a rodiny. 17. októbra 2005 podal ako minister demisiu do rúk prezidenta republiky. Za poslanca NR SR bol zvolený dvakrát, vo voľbách do NR SR konaných 12. júna 2010 a následne v predčasných voľbách konaných 10. marca 2012. V 6. volebnom období sa stal predsedom poslaneckého klubu SDKÚ-DS a členom Výboru NR SR pre sociálne veci. Vo funkcii predsedu poslaneckého klubu ho 27. novembra 2012 nahradila Lucia Žitňanská.

Život, priebeh zamestnaní 
Ľudovít Kaník je ženatý a má tri deti.
 1988 - absolvoval Vysokú školu ekonomickú v Bratislave,
 1988 - 1990 - Mestský národný výbor Banská Štiavnica, vedúci finančného odboru,
 1990 - 1991 - Ministerstvo pre správu a privatizáciu národného majetku SR, riaditeľ odboru malej privatizácie a dražieb,
 1992 - 1998 - riadiace funkcie v súkromnej sfére,
 1998 - 1999 - prezident Fondu národného majetku SR,
 1999 - 2002 - manažér v súkromnej sfére  
 2002 - 2005 - minister práce, sociálnych vecí a rodiny
 2010 - 2012 - poslanec Národnej rady Slovenskej republiky za SDKÚ-DS
 2012 - 2015 - poslanec Národnej rady Slovenskej republiky za SDKÚ-DS
 2015 - súčasnosť - Vystupuje z SDKÚ-DS a zakladá novú stranu DS-SDKÚ.

Politická činnosť 
 10. jún 2000 - na kongrese Demokratickej strany (DS) v Prešove bol zvolený za podpredsedu DS pre výstavbu strany a pre médiá,
 február 2001 - na kongrese DS v Banskej Bystrici bol zvolený najprv do funkcie prvého podpredsedu strany, následne po opakovaných voľbách za predsedu Demokratickej strany.
 16. október 2002 - 17. október 2005 - minister práce, sociálnych vecí a rodiny SR.
 13. jún 2010 - 10. marec 2012 - poslanec Národnej rady Slovenskej republiky za SDKÚ-DS v V. volebnom období, člen Výboru NR SR pre hospodárstvo, výstavbu a dopravu
 11. marec 2012 - súčasnosť - poslanec Národnej rady Slovenskej republiky za SDKÚ-DS v VI. volebnom období, člen Výboru NR SR pre sociálne veci
 Do 27. novembra 2012 bol predsedom poslaneckého klubu SDKÚ-DS,po odvolaní z funkcie ho nahradila Lucia Žitňanská.
 7. decembra 2015 ohlásil založenie novej strany Demokratická skupina – Spolupráca, Dôvera, Kompetencia, Úspech, skrátene Demokratická skupina SDKÚ. Strana vznikla dohodou už s existujúcou stranou Prosperita Slovenska. 

Ľudovít Kaník je autorom reformy dôchodkového systému, ktorej súčasťou je II. pilier dôchodkového sporenia, v ktorom si v súčasnosti sporí takmer 1,5 milióna občanov na dôchodok. Ako minister tiež uskutočnil rozsiahlu novelu Zákonníka práce. Reformoval početnými novelami systém rodinnej politiky, zaviedol daňový bonus na každé dieťa pre pracujúcich rodičov, viacerými opatreniami sa zaslúžil o pokles zneužívania poberania dávok v hmotnej núdzi. Venuje sa tiež problematike daní a odvodov.

Demokratická strana pod vedením Ľudovíta Kaníka pôvodne kandidovala v parlamentných voľbách v roku 2002 v koalícii s Demokratickou úniou Jána Budaja. Prieskumy verejnej mienky ukazovali, že táto koalícia nemá šancu dostať sa do parlamentu. Tesne pred voľbami Demokratická strana stiahla svoju kandidátku a vyzvala svojich voličov, aby volili vo voľbách SDKÚ. Po voľbách pripadlo Ministerstvo práce, sociálnych vecí a rodiny SR na základe koaličných dohôd SDKÚ a SDKÚ na post ministra nominovala predsedu DS Ľudovíta Kaníka.

Voľby do NR SR 2010 
Ľudovít Kaník kandidoval do NR SR na kandidátke Slovenskej demokratickej a kresťanskej únie - Demokratickej strany (SDKÚ-DS) z 30. miesta. Vo voľbách získal od občanov 22 230 prednostných hlasov a posunul sa tak až na 6. miesto kandidátky vo výslednom poradí.

Voľby do NR SR 2012 (predčasné) 
Ľudovít Kaník kandidoval do NR SR na kandidátke Slovenskej demokratickej a kresťanskej únie - Demokratickej strany (SDKÚ-DS) z 18. miesta. Vo voľbách získal od občanov 13 509 prednostných hlasov a posunul sa tak až na 8. miesto kandidátky vo výslednom poradí.

Referencie

Externé odkazy 
 kanik.sk
 HNblogy
 ludovitkanik.blog.sme.sk

Slovenskí politici
Ministri práce, sociálnych vecí a rodiny Slovenskej republiky
Politici DS
Politici SDKÚ
Predsedovia slovenských politických strán
Poslanci NR SR (2010 – 2012)
Absolventi Ekonomickej univerzity v Bratislave
Osobnosti z Hnúšte